cid:image001.jpg@01CE256D.139B7060

**РЕПУБЛИКА СРБИЈА**

**НАРОДНА СКУПШТИНА**

**Одбор за културу и информисање**

16 Број: 06-2/12-13

28. јануар 2012. године

Б е о г р а д

-ПРЕДСЕДСЕДНИКУ НАРОДНЕ СКУПШТИНЕ

-ЧЛАНОВИМА ОДБОРА ЗА КУЛТУРУ И ИНФОРМИСАЊЕ

-УЧЕСНИЦИМА ЈАВНОГ СЛУШАЊА

ПРЕДМЕТ: **Информација о јавном слушању**

У складу са одредбом члана 84. став 8. Пословника Народне скупштине достављам Информацију о јавном слушању које је одржано 3. априла 2013. године на тему: „МОДЕЛИ ФИНАНСИРАЊА КУЛТУРЕ У ЗЕМЉАМА ЕВРОПСКЕ УНИЈЕ“

Прилог: *Информација*

ПРЕДСЕДНИЦА ОДБОРА

ЗА КУЛТУРУ У ИНФОРМИСАЊЕ

**Весна Марјановић**

РЕПУБЛИКА СРБИЈА

НАРОДНА СКУПШТИНА

**Одбор за културу и информисање**

16 Број 06-2/118-13

03. април 2013. године

Б е о г р а д

На основу члана 84. став 8. Пословника Народне скупштине, Одбор за културу и информисање Народне скупштине, подноси

**И Н Ф О Р М А Ц И Ј У**

**О ДРУГОМ ЈАВНОМ СЛУШАЊУ НА ТЕМУ: "МОДЕЛИ ФИНАНСИРАЊА КУЛТУРЕ У ЗЕМЉАМА ЕВРОПСКЕ УНИЈЕ"**

**I**.

Одбор за културу и информисање је на основу своје одлуке од 18. јануара 2013. године, односно од 27. марта 2013. године у сарадњи са УНДП организовао Друго јавно слушање на тему: „Модели ф*инансирања културе у земљама Европске уније!“* Јавном слушању су присуствовали: чланови Одбора за културу и информисање као и народни посланици који нису чланови овог радног тела; Министар културе и информисања са сарадницима, представници Покрајинског Секретаријата за културу и информисање, представници Секретаријата за културу Града Београда и Матице српске, Канцеларије за европске интеграције, представници амабасаде Холандије, Шведске и Британског савета, међународних организација (ЕУ, УНЕСКО, Савета Европе, УНДП...,), представници установа културе, фестивала и културних удружења, истакнути културни радници, представници медија, представници синдиката, професори и студенти Факултета уметности у Београду.

**II.**

Јавно слушање су отворили народна посланица Весна Марјановић, председник Одбора за културу и информисање, Братислав Петковић, министар културе и информисања и Срдан Голубовић, филмски режисер.

У уводном излагању, председница Одбора за културу и информисање **Весна Марјановић** је изразила уверење, да ће отварањем расправе о теми која је ових дана у средишту медијске лавине и интензивно окупира мисли и простор уметника и људи којима је стало до културе, успети да нађу пут и допру до оних који доносе одлуке. Према њеним речима, циљ је разумевање да земља која је сиромашна, оптерећена кризом, многим економским и социјалним проблемима, не може да напредује и да се развија уколико о својој култури не брине. *Када кажем о култури,* нагласила је Весна Марјановић, *мислим на очување онога што је наша традиција, културна баштина, али и улагање у савремено стваралаштво.* Истакла је да је у нашем јавном дискурсу све присутнији став да држава не треба да финансира културу*, врло опасан став*. Председница скупштинског Одбора за културу и информисање истакла је потребу усвајања националне стратегије за културу која би уважила и значај културног наслеђа и савременог стваралаштва, те створила услове за интерсекторски приступ развоју културе. С обзиром да је нацрт дугоочекиване стратегије непознат и да га тренутно разматра Национални савет за културу, она је рекла да ће ресорни скупштински одбор помно пратити даљи рад на њему. Идеја је, закључила је Весна Марјановић, да ће резултати овог јавног слушања створити основ за разумевање културе, који ће Одбор за културу и информисање повезати у један материјал и као сет мера и препорука упутити као јавни апел за културу Министарству финансија и привреде и Министарству културе и информисања.

Министар културе и информисања **Братислав Петковић** захвалио се Одбору за организацију овог инспиративног слушања и истакао значај онога што ће се рећи на овом респективном скупу, парафразирајући реченицу Слободана Јовановића, *да српски народ у утакмици народа, једино може да опстане као културна снага.* *Не можемо да се такмичимо ако нам музеји не раде, морамо да правимо квалитетне представе* - објаснио је министар културе, додајући да Србија јесте културна сила у региону. Истакао је да је јавно слушање почетак једне добре праксе са високим степеном заједничког учешћа које мора да оствари обећања која ћемо данас дати, како би сви заједно допринели да култура поврати свој идентитет и место у друштву, уверивши доносиоце одлука и јавност да се култура у великој мери разликује од других комерцијалних ствари. По његовом мишљењу, што је бурно поздрављено, разни гласови и „шумови“ да култура мора да изађе на тржиште у актуелном економском миљеу, *чиста су бесмислица.*

И **Срдан Голубовић** је изразио подршку организовању овог јавног слушања и задовољство што на њему учествују представници бројних институција културе и фестивала, напомињући, да је ово јединствена прилика да *сви станемо у заштиту културе, јер је култура основни елемент истинског идентитета једног народа.* Путујући са својим филмовима по разним фестивалима, земљама и континентима, као и многи други уметници, схватио је да је култура, као огледало наших најбољих особина, креативности и способности, **важна,** јер нас представља на најбољи начин у свету и мења бројне предрасуде које још увек постоје о нама. С друге стране, култура може да представља препреку демократији уколико репродукује реакционарне дискурсе и друге негативне тенденције. Голубовић је затим истакао да култура, осим промоције држава и народа, има значај и за људе који живе на овим просторима. Култура едукује и мења свет појединаца, а мењајући појединце, култура има неограничену моћ да мења и српско друштво на боље. *Зато ми данас треба да се заузмемо да култура опстане и заузме много важније место у друштву, а самим тим и буџету Републике Србије*, рекао је Срдан Голубовић. С друге стране, људи који се баве културом, морају исказати веће разумевање да живимо у времену велике економске кризе, у једној сиромашној земљи у којој је пуно гладних људи, *па ако грађанима који живе у таквим условима одузимемо духовно испуњење, шта им онда остављамо*, запитао се Голубовић. Закључујући своје уводно излагање, рекао је да препознаје разлику између културе и културне „неписмености“, али да треба доста напора у борби против кича, површности и пролазних вредности, да треба величати уметност и моралне и људске вредности које нас окружују - то је културно наслеђе које ћемо оставити генерацијама које долазе, а културно наслеђе и систем вредности једног народа и његова културна традиција представљају темељ за нове вредности савремене културе. То је нешто што би требало сви заједно да урадимо, и уметници и културни радници, с надом да ће појединци и влада схватити важност културе, ослобађајући је од „тираније“ тржишта. Култура притом, како је нагласио, *мора да буде критичка, субверзивна и храбра, јер без друштвеног активизма, постаје туп нож и претвара се у пригодну политичку пропаганду без уметничке вредности.*

Након овог излагања, председница Одбора **Весна Маријановић** закључила је да је управо суштина јавног слушања заједничка борба за промовисање културе као једног од најзначајнијег стратешког ресурса у земљи, позивајући се на бројна истраживања која говоре о шокантним подацима да 80% младих средњошколаца и студената никада није отишло у позориште или музеј, што је поражавајуће и драматично. То потврђује став, рекла је председница, да се савременом друштву нико не може прилагодити, уколико не поседује *елементарне вредносне обрасце* и одређени ниво социјализације и адаптације на животне услове.

**III.**

По отварању јавног слушања, пуштен је активистички видео „Зашто култура?“ у продукцији Канцеларије Тачке културног контакта Србије, о важности културе и потреби учешћа Србије у програму ЕУ “Креативна Европа”, наследнику програма “Култура 2007-2013” који је културном сектору донео протеклих неколико година више од милион евра помоћи.

Уводничари на панелу били су: *Огњен Мирић,* заменик директораиз Канцеларије за европске интеграције Републике Србије, задужен за међународну помоћ намењену нашој земљи и координатор за фондове ЕУ - Канцеларија за Европске интеграције, *Ана* Хиерополитанска, Институт Адам Мицкијевич у Пољској, *Магдалена Милерова* и *Ева Жакова* - Канцеларија програма „Култура“ у Републици Чешка, *Весна Ћорић Ерић* - Институт за упоредно право, *Младен Шпехар* - Културна контактна тачка Министарство Републике Хрватске и *Лола Јоксимовић*, Канцеларија Тачке културног контакта Србије.

**Огњен Мирић,** поздрављајући присутне, а у поводу пуштеног филма, истакао је да му је „запало за око“ део филма који гласи – *подршка или промена*. По његовом мишљењу, култури не треба „*или*“, већ и подршка и промена, и да треба размотрити питање финансирања развојних пројеката од стране ЕУ. Потом је представио неке од финансираних пројеката (за Народно позориште, Дом културе у Београду...), оне чије је финансирање у току (Голубачка тврђава, Археолошко налазиште Гамзиград „Ромулијана“..) као и програме прекограничне сарадње са Хрватском, БиХ, Црном Гором, Румунијом, Бугарском који се финансирају из инструмената за предприступну помоћ. *Оно што је хендикеп за Србију*, наставио је Мирић, *јесте да Србија не може да учествује у програмима прекограничне сарадње, али да може да учествује у другим п*ројектима, као што су Јадрански програм или Програм југоисточна Европа *где, нажалост, нема ниједног пројекта из области културе, што много говори о инертности културних институција које конкуришу са својим пројектима.* Представљајући нови буџет ЕУ за период 2014-2020. године, изразио је наду да ће бити нових прилика, ако се реше још увек присутни проблеми везани за финансирање пројеката (нерешени имовинско правни односи, недостатак пројектно техничке документације, дозволе..). Навео је пример Голубачке тврђаве за чији пројекат је предвиђено 6,5 милиона евра, уз напомену да ће у случају да се проблеми брзо не реше, наведени износ бити преусмерен за друге намене. Заменик директора Канцеларије за европске интеграције је обавестио све присутне да ће се у наредних пар недеља изаћи са предлогом критеријума за идентификацију пројеката у области културе, уз напомену да се неће финансирати *ad hoc* активности, и бојазан да културне институције Србије немају довољно искуства и знања о пројектном финансирању (припрема пројекта, суфинансирање и сл.). То ће, по његовом мишљењу, *захтевати и одређену врсту подизања капацитета културних институција.*

**Ана Хиерополитанска** из Пољске, представила је културни пројекат *Један проценат за културу* који је организован у Пољској, и који подразумева да држава треба да одвоји један проценат из државног буџета за финансирање културе. Томе је претходила опсежна анализа и дијагностицирање „културних“ проблема, након чега се схватило, како је истакла, да се много тога мора променити и да те промене треба да буду дугорочне, дубоке и корените. Апеловало се на културну свест да се схвати важност културе у друштву, а иницијатори промена су били директори и најугледнији представници институција културе и невладиних организација. Мото, *Један проценат за културу* није био фокусиран само на новац, дакле, већ на промене и дугорочну стратегију да култура постане широко доступна свима и на једнаким основама. Грађанску и законодавну иницијативу *Један проценат за културу*, која је упућена премијеру Донлалду Тусу у фебруару 2010. године, потписало је преко 100 000 људи и око 500 најзначајнијих пољских уметника и директора културних институција. То је било интензивно подржано од свих електронских и штампаних медија, а на Палати за културу је стајао велики транспарент који је стално опомињао на потребу и значај културе. То је исходило *Уговором за културу,* који је Влада потписала у мају 2011. године као *први друштвени уговор* у вези са културом. Премијер је приликом потписивања рекао, навела је Хиерополитанска, *ово је тријумф културе а не моћи државе!* Значај овог уговора је у томе, што се Влада обавезала да ће одвајати један проценат средстава државног буџета за културу до 2015. године, што представља на годишњем нивоу око 45 милиона евра. Који су ефекти Уговора? Повећање процента за културу се стално повећава, у 2013. години 1,885, а претпоставка је да ће у 2014. години бити и већи.

У контексту ове теме, **Ева Жакова** из Чешке Републике презентирала је нека културна искуства у својој земљи. Навела је да је пре 15 година ратификован први стратешки документ о култури, а да сада поседују стратегиу о национално-културној политици за период 2009. - 2014. године. Финансирање културе се одвија кроз два канала: држава, тј. државно финансирање, и оно што се спроводи кроз Министарство културе. Такође, постоје различити модели финансирања културе, с тим што се више од половине културних потреба *финансира преко региона и општина, а не преко државног буџета.* На крају, напоменула је да Чешка има Закон о подршки кинематографији, који је дао веома добре резултате, државни *Фонд за кинематографију* као и државни *Фонд за културу* који дају подршку не само филмским ствараоцима и филмским фестивалима, већ се односе и на дигитализацију филмова, уопште синематографију, копродукцију са страним продуцентским кућама....Приходи у ове фондове (отприлике 20 милиона евра годишње) убирају се од ТВ реклама, комерцијалних ТВ кућа, биоскопских карата, прихода од додатних услуга, додатних накнада за аудио визуелне услуге, претплата...

**Весна Ђорић Ерић,** презентирала је некаа решења из упоредне праксе, као што су у Француској, која и даље има солидно буџетско издвајање за културу, али и низ пореских олакшица; дакле, директне и индиректне изворе финансирања. Као могуће решење за финансирање културе, навела је *приходе државних лутрија и порезе на игре на срећу* које се одвијају путем Интернета и електронских комуникација. На пример, у Републици Српској, 50% средстава која се остваре из државне лутрије усмеравају се у сектор културе, спорта, социјалне заштите, што је пример позитивне праксе. Велика Британија од прихода државне лутрије издваја 28% за намене културе, спорта, здравства и сл, док има држава, као што је Италија, која тај износ не одређује у проценту, већ у фиксном износу да би се на тај начин заштитио културни сектор. У Шпанији, примера ради, *извођачи радова, односно инвеститори су у обавези да за потребе културног наслеђа издвајају 1% трошкова* као и у Француској, али се тај проценат у Француској усмерава искључиво за савремену уметност. Уопште, француска влада и пореска политика показују највеће разумевање за савремену уметност, па обавезују инвеститоре да *купују извесне уметничке комаде* савременика и у обавези су да та дела изложе у објекту за који добију дозволу да граде. Поред ових иновативних мера, Весна Ђорић Ерић истакла је и друге, класичне, пореске мере које се примењују у сектору културе, а пре свега од *ПДВ-а, донација* и исплате *пореза у натури*. На пример, у Француској од свих ових прихода по основу пореских олакшица, укупно 70% тих прихода је захваљујући олакшицама у вези са ПДВ-ом. Навела је и решење које садржи законодавство Италије, где се у циљу подстицања даље кинематографије, *профит који је остварен од дистрибуције и продукције филма уколико се реинвестира у нове филмске активности*, односно у снимање нових филмова одређеног садржаја, *не подлеже опорезивању у оквиру пореза на добит*. На тај начин се стимулише филмска индустрија. По њеним речима, код нас се класичан порез за имовину на културно наслеђе не опорезује, међутим, порез на пренос апсолутних права на наслеђе постоји, што се сматра лошим решењем. *Законодавство Републике Србије на први поглед делује усклађено са европским стандардима,* закључила је, али, за разлику од нас *у европским земљама постоје бројни примери добре праксе, који предвиђају далеко већи број пореских олакшица за културу и умањење ПДВ*. Посебно се осврнула на филмску индустрију, наводећи пример Украјине, која је дала *петогодишњи рок за опоравак своје кинематографије укидањем пореза на додату вредност* за све филмске продукције.

**Младен Шпехар** је објаснио важност позитивне иницијативе *Културна нова* чији почеци сежу од 2004. године и чији је оснивач Влада Републике Хрватске. Намењен је суфинансирању цивилног сектора који има основну делатност у подручју савремене културе и уметности. У Хрватској, рекао је Шпехар, *постоји суфинансирање целог културног сектора - музејске, галеријске, књижевне делатности*. Објашњавајући како то функционише у организационом и функционалном смислу, навео је да унутар иницијативе *Култура нова* постоји управни одбор од пет чланова, које на предлог министра бира Влада и једно веће које има искључиво *саветодавну улогу* о пројектима нових медијских култура. Примера ради, током 2012. године изабрано је 38 пројеката, односно програма из три категорије: 1) продукција, промоција, дистрибуција радова домаћих уметника на подручју савремене уметности; 2) уметничка истраживања у сврху припреме међународних пројеката; 3) подршка за деловање платформи (кластера), било на националном или локалном нивоу. Такође, нагласио је да главна намера ове иницијативе није била да постане супститут, како удружења цивилног друштва из подручја савремене културе и уметности не би добијала финансисјка средства из локалне, регионалне и националне власти, већ да је то финансирање комплементарно оним програмима које они пријављују на националном нивоу. *Култура нова* се финансира из *лутријских средстава, средстава игара на срећу и та средства су унапред одређена по проценту.* Осим тога, у Републици Хрватској постоји буџет које Министарство културе даје за *европске пројекте културе*, који сада износи око 150 000 евра. Средства се деле на основу Правилника о суфинансирању пројеката у оквиру програма за културу ЕУ. Дајући *шлагворт* за увод у *Креативну Европу* с обзиром да се свуда прича о профиту, заради, комерцијализацији културе..., Шпехар је упознао присутне са једном иницијативом која је трајала три године у Републици Хрватској. Наиме, Министарство културе и Министарство предузетништва су имали заједнички програм *Предузетништво у култури*. Буџет је у почетку био два милиона куна, па наредне године исто два, а последње две године износи четири милиона куна, с тим што свако Министарство даје по два. Од 2013. године Министарство предузетништва је кренуло само у један квалитета пројекат *Програм – предузетнички импулс,* намењен микро и средњим предузећима, у оквиру кога се налази једна мала активност која се односи на креативне индустрије и на који се могу јавити мали и средњи субјекти (од 1-250 запослених), односно институције које раде са профитом у културном креативном сектору а позитивно су пословале у претходној години. Делатности које се финансирају су пословне делатности мултимедијалних рачунарских игара, ДВД и видео продукција, нове медијске комуникације, музика, сценска уметност, архитектура, дизајн, графика, нова медијска култура и модерни начин оглашавања. Средства тог предузетничког импулса, односно суфинансирање креативних индустрија су нешто мања од 50.000 евра. На крају је дао оцену да је то квалитетан пројекат јер је финансирао и креативне и културне индустрије.

**Лола Јоксимовић** је, представљајући Канцеларију *Тачка културног пројекта,* нагласила да је то имплементационо тело програма ЕУ који се зове *Култура 2007/2013* и да је ово последња година његове имплементације програма који ће наследити *Креативна Европа.* Ова канцеларија је продуцент малог промоционог филма о култури који је учесницима пуштен и који се у суштини бави промоцијом потенцијала Програма *Креативна Европа.* Напоменула је да су сви претходни саговорници говорили управо оне ствари за које мисли да су јако важне, а то је, да *иницијатива мора да пође од сектора културе, и да не треба чекати да држава почне да решава проблеме културе.* Сектор културе, по њеном мишљењу, је тај који треба да кроз једну платформу критички нотира све проблеме, потребе и предложи решења, те да се потом у заједништву са државним институцијама, дође до решења које је свима у интересу. У свом даљем излагању позитивно је оценила хрватски пример као нешто што треба следити, како би се кроз један релативно кратак временски период дошло до тога да постоје два нова национална извора финансирања културних пројеката. Навела је да od 25 Програма ЕУ, Србија учествује тек у неколико (Темпус, Култура, Youth in Action...) a да у медијима и не учествује, што је *проблематичан момен*ат, јер се још увек нису стекли услови због проблема око легислативе и хармонизације закона који се тичу дигитализације медија, медијске стратегије и др.

Постављајући питање шта су стварне културне потребе Србије, закључила је да то питање треба да подлегне једној дубинској анализи, наводећи као аргумент резултате истраживања Пеђе Цветичанина и Мирјане Миланков (Културне праксе грађана Србије), по коме тек 1-2% становништва учествује у културним догађајима, што у просеку износи 12 евра месечно за културу. Ова изузетно ниска платежна моћ грађана Србије, не само што осиромашује њихов културни живот, него има озбиљне последице по развој читавог културног система у Србији. Објашњавајући пројекат *Креативна Европа,* навела је да је реч о три програма за које је опредељен прилично велики буџет за седам година, што представља 37% повећање у односу на претходни. Цео програм се политички, стратешки и идеолошки ослања на *Стратегију 2020,* рекла је Јоксимовић, а оно што је посебно интересантно, јесте скраћеница *ККС* за културни креативни сектор, која у себи садржи два елемента значајна за еманципацију културе Србије у односу на европске колеге: *Capacity building,* односно јачање капацитета у сектору културе који је Србији апсолутно неопходан, и *мобилност*, односно *повезивање наших културних институција и размена на сваком нивоу.* Завршавајући своје излагање, Весна Јоксимовић је апострофирала да је ово јавно слушање шанса да објаснимо јавности зашто је култура потребна српском друштву и *да са овог места треба да изађемо са идејама шта се може учинити, како би се променио однос окружења према култури, пронашли адекватни модели деловања тржишта и државе у култури и успоставила уравнотеженост између тржишних и бирократских механизама.*

**Владимир Томчић,** директор *Филмских новости,* надовезујући се на излагање госта из Хрватске, уз опаску да је често лакше добити средства у иностранству него у „рођеној“, локалној средини, истакао је *значај личне иницијативе* и квалитета у односу на формалне, законске одредбе, уредбе... Дао је пример када је Срдан Голубовић пре шест година конкурисао са својим филмом *Клопка* на *Савету Европе за филм* и када је у конкуренцији 43 земље, у жестокој конкуренцији (Lars fon Trir, Bille August ...) добио подршку од 280 хиљада евра. *Значи, од 40 и нешто филмова, прошло је само десет*, рекао је Томчић и наставио, *Давид је победио четири голијата својом праћком, који се звао филм "Клопка*". Слично се десило и са филмом „Кругови“ који је добио награду за најбољи филм на ***Bari International Film Festivalu*,** International Prize Bif & st of the public to the best film. Награду је доделио жири публике који броји 50 чланова на челу са  једним од највећих светских продуцената, *Ulrichom Felsbergom*, који је продуцирао филмове Wim Wendersa i Kena Loucha....а слично се очекује и са новим пројектима. Другим речима, закључио је Томчић, *филмски радници Србије имају капацитет и представљају најреферентнији продукт српске културе у свету, али то није валоризовано у Србији.*

**Драган Милинковић** је изјавио да је његов утисак да је ово веома корисна дискусија, али да је као директор ансамбла *Коло, очекивао* да ће се више говорити о традиционалној уметности. *Заправо*, рекао је Милинковић, *можемо говорити о традицији као* *реци – увек* *исто корито или приближно исто, али никад иста вода.* Предложио је да се организује један округли сто или нешто слично, позову стручњаци из Хрватске, Македоније, Бугарске и да се ова тема отвори на ширем нивоу.

У дискусији је учествовао директор Националне библиотеке, **Дејан Ристић**, који је између осталог рекао: *Желео бих са вама да поделим један лични утисак, а то је да је перцепција културе у нашем друштву у једном дужем временском периоду махом фокусирана на савремено стваралаштво, док се заштита културне баштине скоро и не помиње, или се помиње фрагментално. То смо видели у филму који је овде приказан, који је веома леп и инспиративан, али културна баштина, као таква, у култури која је приказана у филму, апсолутно не постоји. То мислим да нас онемогућава у интегралном посматрању културе, што је недопустиво у једном уређеном демократском друштву, за које ми пледирамо да јесмо, или покушавамо да будемо.* Као управник најзначајније и највеће националне библиотеке и највеће збирке покретне културне баштине у овом делу Европе, фокусирао се на неколико проблема са којима се сектор заштите културне баштине у Републици Србији суочавао и суочава, сада више него икада, а то је смањење буџета из године у годину, што доводи у питање основну делатност ових установа. Смањења буџета доводе до тога да ће, по његовом мишљењу, за две до три године културни посленици постати волонтери, имајући у виду да је пракса у земљама Европе и САД да се националне библиотеке из националног буџета финансирају у проценту од око 85%. *Ми смо прошле године*, наставио је Дејан Ристић, *остварили сопствене приходе од више од стотину милиона*, *што је вредно за једну установу културе у Републици Србији, али смо тиме само надоместили мањак који смо те године добили из државног буџета; дакле, опет смо били на истој суми будући да је ове године пад буџета за нових 20%, ми не можемо толико брзо да зарађујемо колико држава може брзо да смањује.* Истакао је и инфраструктурне проблеме, проблеме са откупом књига (за који још увек није расписан конкурс за 2012. годину), проблеме који произилазе из нових закона или из измена већ постојећих закона, мислећи, пре свега, на Закон о јавним набавкама и на измене и допуне Закона о буџетском систему. Ови трендови, закључио је, у конкретном случају Народне библиотеке Србије ће значити њено потпуно затварање. На симболичан начин објаснио је однос Републике Србије према културној баштини, на примеру специфичног, јединственог у светској историји, локалитета Народне библиотеке Србије на Косанчићевом венцу, која је свесно уништена 06. априла 1941. године, који и данас стоји какав јесте. *Ми смо себи дозвболили да више од седам деценија имамо рупу у сећању*..., рекао је Дејан Ристић...Настављајући, рекао је, *ово је књига „Кутија за писање“, прва књига Милорада Павића коју сам унео у Народну скупштину..*.*Према Закону о јавним набавкама, на пример, требало би да за књигу Милорада Павића распишемо тендер, али имамо онда технички проблем, јер је писац умро. Тржишна логика не може да се увек примени у култури, она је жив организам*, додао је он, *указујући и на погубност законских одредби о враћању сопствених прихода у буџет.* И на крају, рекао је Ристић, по Закону о библиотечко информационој делатности, свака библиотека је у обавези да годишње обнавља 5% свог фонда. *Како ћете обновити 5% свог фонда уколико знате да морате да набавите књиге, конкретне публикације, а Закон о јавним набавкама вам сугерише процедуру супротну суштини рада установа културе*...Завршавајући своје излагање, изразио је наду да ће овај и наредни скупови које ће организовати Одбор за културу и информисање Народне скупштине допринети подизању свести не само политичке елите, него и друштва у целини о томе да култура није трошак, и да не може просто да функционише по законима тржишта и пореских норми.

# Бојан Милосављевић, Центар за културу Гроцка, у свом излагању истакао је да је на многим форумима доминирала тема која се односила на финансирање културе. Поред економског питања, постоји још неколико битних питања, а то су питања културе: Како? За кога? Ко? Милосављевић је рекао шта представља културу у мултикултуралном 21. веку, констатујући да на то тешко питање јавност још увек нема одговор, питајући се, кога представљају Емил Сиоран, Бекет Самјуел Бекет, Салман Рушди...По његовој оцени, реч је о *недостатку културне стратегије* и не*дефинисању приоритета* о томе шта хоћемо и чему служи култура, која је њена друштвена улога. И оно што је по Милосављевићу битно, јесте дефинисати шта је *јавни интерес,* тј. *интерес грађана у култури*, ако се зна да се из буџета Града Београда 80% концентрише у „кругу двојке“, а из Буџета Републике, у сличном проценту на Београд. Посебно је истакао да је омладина у Србији најугроженија категорија и да нико не покреће питање зашто у Србији егзистира један застарео концепт омладине и спорта *који се годинама вуче као један превазиђени социјалистички концепт...*, уместо да се *омладина и култура* споје са приоритеом развоја и едукације младих. С тим у вези, истакао је *проблем образовања, уметничког и хуманистичког образовања*, као питање које се не покреће а представља „рак рану“ нашег друштва, да образовне установе *стварају фаx идиоте*, које уче стручни људи без основних етичких квалитета. На крају, апострофирао је проблем транспарентности финансирања установа културе. *Просто, пара има, али су катастрофално лоше распоређене и зашто не објавите извештаје буџетских инспекција да се види како култура сама себи ствара проблем. У претходним владама дискрециони буџет министра Брадића и Марковића је био до 60% иако је ограничење 25%,* наставио је Милосављевић*, постављајући питање зашто уопште постоји дискрециони буџет министра?* Завршавајући своје излагање, Милосављевић је отворио још једну дилему: Народна библиотека или Народно позориште? Дакле, *шта је и ко одређује приоритет?*

**Мирјана Булатовић** се у свему сложила са дискусијом директора Националне библиотеке и Драганом Милинковићем који је говорио у име ансамбла *Коло*, додајући да се слаже да је култура стратешки ресурс, али да је потребно претходно порадити на *развијању културних* потреба грађана, на неговању уметничког укуса и сензибилитета, на развијању креативних и уметничких приступа што је прилично срозано последњих деценија. Друго, наставила је Мирјана Булатовић, Србија би требало хитно да *сачини сопствене критеријуме који уважавају наше специфичности* – шта је најважније да се финансира и шта би нам било најважније уколико би буџет за културу био довољан. Истинска, врхунска уметност нема шта да тражи на тржишту где знатно боље пролази просек, осредње и мале вредности, па држава мора да заштити највеће уметничке вредности јер тако штити себе, наставила је Булатовић. *Повећање буџета за културу неће аутоматски значити унапређење културе*, закључила је, *уз опаску да су од новца важнији људи који ће спроводити озбиљно и одговорно конципирану културну политику државе, али да нашу државу у значајној мери подрива странчарење.*

**Оливера Јежина,** директорка Дечјег културног центра је појаснила неке недоумице везане за сопствене приходе установа културе. По њеном схватању ти приходи неће бити укинути, односно могућност стварања сопствених прихода неће бити онемогућена, већ се само уводи обавеза подношења извештаја оснивачу установа, било да је то град или Република. У свом даљем излагању истакла је две неколико ствари. Прво је оно што би се могло реферирати са излагањем Лоле Јоксимовић, навела је Јежина, слажући се да је најбитнија иницијатива свих који раде у култури, али да код нас она изостаје, или, ако је и има, врло је разуђена и некако нејединствена, па *сами себи у многим областима скачемо у уста.* Да би иницијатива људи из културе имала ефекта, проблемима се мора прићи свеобухватно, при чему је највећи проблем тај, што се наша држава још није определила којој врсти економског система припада. *Ми који радимо по установама културе, знамо да се налазимо у процепу између наслеђеног државног социјализма и неких натруха, неке либералне економије,* рекла је Оливера Јежина, *а радити између чекића државног социјализма и наковња либералне економије, врло је тешко*.

**Дејан Симоновић** из Српског књижевног друштваје рекао:*Ми не можемо и не смемо да се помиримо са квази-аргументом да је криза, па да нема пара, јер код нас је стално криза, и пара за културу никада нема и никада их неће бити, ако се будемо помирили са тим; ствар је у томе*, *да се култура не препознаје као нешто важно и битно, да се она «гура» у страну као пасторче коме ће се дати отпаци.* Изразио је очекивање да се за културу изборе они којима је то посао, а не Министарство финансија и привреде, јер, како је рекао Симоновић, *ако бисмо препустили ствар Министарству финансија и привреде*, *заиста би имали нула динара из буџета за културу.* *Видели смо њихова законодавна решења, потпуно не разумеју или не уважавају специфичност културе, као што је овај Нушићевски комични Закон о јавним набавкама, који ће имати, нажалост, трагичне последице, ако се заиста спроведе.*

**Дарка Радосављевић** из "Бремонд" независне уметничке асоцијације, односно Удружења грађана које се бави савременом и визуелном уметношћу и окупља 78 организација на нивоу целе Србије, истакла је два проблема: *неблаговремено реаговање* које има последице на буџет за културу, његово вођење и на финансије, и *непознавање процедура*. Друга ствар, по Дарки Радосављевић је један занимљив пример који се тиче питања Венецијанског бијенала ове године. Питајући се шта се све дешава када теоретски буџет постоји, зна се колики је, када се зна најмање две године унапред када се бијенале отвара, али процедура избора наших представника траје толико дуго и то годинама уназад, односно толико дуго да унапред предвиђен буџет више нема никаквог смисла, нити се зна на који начин може да буде потрошен, а у суштини га ни нема. Више се не зна ко је кривац, да ли је Министарство културе и информисања или Министарство финансија и привреде, али, рекла је Дарка Радосављевић, *криви смо ми који смо на било који начин хтели да нешто учинимо за своју земљу и да промовишемо културу*.

**Весна Марјановић** се надовезала на претходну дискусију, истичући да то јесте једно од најважнијих питања, које се некако додатно искомпликовало у последњих годину или две, у тренуцима када је смањен прилив у буџет у целини. То говори у прилог ставу да је потребно анализирати динамику планирања буџета када су установе културе у питању. Истовремено, то је само још један пример, наставила је председница Одбора, да се при доношењу закона везаних за трошење јавних финансија и контролу трошења јавних финансија често не узима у обзир специфичност функционисања установа културе. То у реалном животу ствара велике проблеме, и *Одбор за културу и информисање ће као прву ствар покренути анализу Закона о буџетском систему и свега онога што се дешава са сопственим средствима. Није проблем да установе не могу да стварају сопствена средства, него је питање, да ли ће моћи да их троше и то је оно што је забринуло установе културе.* И ово што је Дарка Радосављевић покренула је важно, јер се показало да се огромна количина прописа, процедура и рокова за спровођење конкурса од стране Министарства и Секретаријата не уклапају у начин функционисања установа културе и њихову могућност да аплицирају за још неке друге пројекте, закључила је Весна Марјановић.

**Весна Јокановић** је подсетила присутне да је буџет Министарства културе у 2013. години на нивоу буџета из претходних година и да је реч о променама 0,00 посто и нешто. У том смислу треба посматрати и ових 0,6% који су израчунати тако што је буџет Републике Србије узет са дефицитом, и са огромним задужењем које има у овом моменту, због чега је проценат за културу пао са 0,7% на 0,6%. *Хоћу да кажем да би свако могао да истакне оно што жели, али истина и суштина је да пара имамо оволико колико имамо, да је буџет 2013. године структурно другачији од буџета ранијих година,* рекла је Јокановић. У 2013. години је учешће установа за 30% веће у приходима који су исти као и претходних година. *Значи, укупно су добиле 30% више средстава*, рекла је Весна Јокановић, *али је учешће трошкова установа културе веће за 20% у односу на ранији период.* Делом је то резултат неких реконструкција, бољитка тих установа у ранијем периоду...што значи да учешће фиксних, сталних трошкова расте из године у годину на уштрб програма културе. *Ово говори економиста у мени, економиста у култури, који разуме и те проблеме који се јављају, да пара никад није доста, нарочито ако хоћемо да будемо репрезентативни у свету,* наставила је Весна Јокановић, *и драго ми је да имамо ову подршку као Министарство културе. То је нешто што нам је било неопходно и ранијих година, да се подигне ниво укупних средстава, али и да би били ефикаснији, бољи, да би ефикасније планирали.*

Сличан пример изнела је и директорка Културног центра Београда **Миа Давид**, наводећи да КЦБ из сопствених прихода обезбеђује плате за половину запослених, те да су сопствени приходи, притом, прошле године били већи од буџетских средстава. Сагласила се са проблемским питањима које је дефинисао Ристић, истичући да је дошло време да се и установе културе морају бавити законима који су важни за културу, али да за то нису довољно образовани и едуковани, па често пропуштају прилике да активно учествују у њиховом доношењу. *Закон о јавним набавкама је толико бесмислен да је нама било потребно време да схватимо да се он стварно односи на нас*, рекла је Миа Давид, уз изражену бојазан, *да ће закон који се припрема од следеће године, по основу кога држава узима сопствена средства установама културе, довести до затварања и оних институција које боље функционишу у овом систему*. Зато је јако важно, наставила је, *да нам се објасни шта тај закон заправо значи,* апелујући на представнике синдиката да траже промене Закона о раду и доношење Закона о пореским олакшицама за спонзорство.

**Јасна Ранђеловић**, генерални секретар Националне комисије за сарадњу са UNESCО, оценила је ово јавно слушање као изванредну иницијативу, постављајући питање председници Одбора, да појасни *како ће се ово слушање чути у даљем току рада Народне скупштине, и да ли ће се мишљења свих оних који су узели учешћа данас и имали храбрости да изнесу неке ствари које нису популарне, инкорпорирати у неки будући текст или закључке који ће се данас донети?* Навела је да без обзира што се овај скуп зове "Модели финансирања", п*роблеми су овде, у «кући» и ми морамо да се боримо, уз све наше напоре и сва слушања овакве врсте, да база финансирања мора да потекне из буџета државе.* У наставку је истакла да је децентрализација важна, као што је важно образовање младих о културној баштини, које се управо дешава у Ромулијани где се отвара регионална радионица младих из југоисточне Европе, у организацији Националне комисије за сарадњу са UNESCО. *Мислим да је важно да се каже да се такве ствари ипак дешавају, иако нису видљиве, иако их нема довољно,* закључила је Јасна Ранђеловић, додајући да у Француској, електродистрибуција има једну фондацију коју држава обавезује да 600.000 евра годишње посвећује младима и стваралаштву младих.

Чланица Одбора за културу и посланица Уједињених региона Србије **Снежана Стојановић Плавшић**, бивша државна секретарка у Министарству културе, рекла је, на основу разговора у Министарству финансија, да ће се тражити модел да сопствени приходи остану установама. Изразила је задовољство што су прави пут сви заједно, народни посланици, надлежна Министарства, представници културних установа, међународних и националних организација, еминентни уметници... Министарство финансија и привреде се по дефиницији не бави културом, па им је потребно објаснити специфичности културног сектора, како би се нашла решења за финансирање културних потреба наших грађана. Такође, указала је да није само држава са националног нивоа, обавезна да финансира културу, већ је то обавеза и градова и локалне управе. *Сада нам очигледно, предстоје расправе о Закону о јавним набавкама, а можда пре тога, Закон о буџетском систему и његовој примени на рад установа културе*, закључила је своје излагање народна посланица.

**IV.**

**Весна Марјановић је** у резимеу јавног слушања истакла да су проблеми финансирања културе истовремено и питање демократског капацитета једног друштва, јер финансирање културе показује ко има моћ а ко је нема, и показује слабијима да им, уколико не пристану да се уклопе у постојеће стање, прети изолација. Због тога је за све оне који раде у култури и оне, од чијих одлука зависи култура, важно да схвате значај културе, јер у супротном, разлози за буџетску обавезу у висини нуле за културу, установе културе стављају се у позицију волонтера а не партнера у реализацији културне политике Републике Србије. На основу свих дискусија вођених на овом јавном слушању, критика, предлога, препорука, документ Одбора за културу и информисање у форми *«Информације»* упутиће се Народној скупштини, надлежним министарствима и културним институцијама. На једној од наредних седница, Одбор ће предложити сет мера или предлога, који би требало да створе простор за разговор са Министарством финансија и привреде, како о детектованим проблемима у култури, тако и о идејама за њихово решавање.Инспиративан предлог, односно искуство из Пољске и кампања *Један посто* је добар пример јер подразумева сарадњу цивилног друштва, културне заједнице и институција државе. Уколико сви заједно спроведемо сличну кампању такве врсте, верујем да ће је Одбор за културу и информисање подржати, и у складу са неким својим овлашћењима, и укључити, закључила је Весна Марјановић.

Током јавног слушања отворене су следеће теме:

*Неопходност доношења Националне стратегије за културу,* чија је израда у току;

*Листе приоритета – Инструменти за предприступну помоћ ЕУ* као подршка култури, не користи се на најбољи могући начин и то је простор за извесна унапређења, а пре свега, подизање укупних капацитета установа културе.

Председница Одбора је најавила расправу на седници Одбора о изменама и допунама Закона о буџетском систему и Закона о јавним набавкама. На крају се свима захвалила на учешћу и на предлозима који су се чули, напомињући да је Одбор за културу и информисање отворен и даље, за нове предлоге и иницијативе.

ПРЕДСЕДНИЦА ОДБОРА

**Весна Марјановић**